作者:白居易
標題:秦中吟十首：立碑
內容:勳德既下衰，文章亦陵夷。但見山中石，立作路旁碑。銘勳悉太公，敘德皆仲尼。複以多為貴，千言直萬貲。為文彼何人，想見下筆時。但欲愚者悅，不思賢者嗤。豈獨賢者嗤，仍傳後代疑。古石蒼苔字，安知是愧詞。我聞望江縣，麴令撫煢嫠。在官有仁政，名不聞京師。身歿欲歸葬，百姓遮路岐。攀轅不得歸，留葬此江湄。至今道其名，男女涕皆垂。無人立碑碣，唯有邑人知。